এ দিকে শিক্ষার্থীদের পাশাপাশি চলবে ফেসবুকে উসকানি দেয়া সাধারণ মানুষ এবং সরকারবিরোধী নেতাকর্মীদের দমনের কাজও। ইতোমধ্যেই মোবাইলে একটি কথোপকথনের জের ধরে বিএনপির স্থায়ী কমিটির সদস্য ও সাবেক মন্ত্রী আমীর খসরু মাহমুদের বিরুদ্ধে চট্টগ্রামে আইসিটি ও বিশেষ ক্ষমতা আইনে মামলা দায়ের করা হয়েছে। তল্লাশি হয়েছে রাজধানীতে তার বাসায়। তাকে যেকোনো সময় গ্রেফতার করা হতে পারে। ফেসবুক ও অনলাইনের মাধ্যমে কোনো শিক্ষার্থী যাতে কোথাও জড়ো হতে না পারে সে জন্য শনিবার রাত থেকে মোবাইল ইন্টারনেট বন্ধ করে দেয়া হয়েছে। ফেসবুকে গুজব ছড়ানোর অভিযোগে জনপ্রিয় মডেল ও অভিনেত্রী নওশাবা আহমেদকে গ্রেফতার করে রিমান্ডে নেয়া হয়েছে। চট্টগ্রামে বিএনপির অঙ্গসংগঠন মহিলা দলের সিনিয়র সহসভানেত্রী এবং পটুয়াখালীতে এক প্রাথমিক শিক্ষিকাকে গ্রেফতার করা হয়েছে। রাজধানী ঢাকায় ২৮টি ফেসবুক অ্যাকাউন্ট ও পোর্টালের বিরুদ্ধে মামলা হয়েছে। এ ধরপাকড় অব্যাহত থাকবে। শুধু তা-ই নয়, চলমান আন্দোলনের খবর প্রকাশে ‘বাড়াবাড়ি’ করার অভিযোগে বেসরকারি দু’টি টেলিভিশন চ্যানেলকে রেড সিগন্যাল দিয়েছে তথ্য মন্ত্রণালয়।